钦定古今图书集成/明伦汇编/闺媛典/第273卷 > 皇清六 > 胡显妻邬氏
## 钦定古今图书集成/明伦汇编/闺媛典/第273卷 > 皇清六 > 胡显妻邬氏

按《汝宁府志》：“邬氏，光山胡显妻。显贾外州，氏事姑萧氏以孝著。明季寇炽，姑自婿家归，遇贼杀于道。时内外戒严，人莫敢出。氏闻哀绝，夜缒城下，潜负姑尸于僻处，坐守三昼夜，不得食。寇退，乃营葬于东门外。逾年而夫始归。生一子，夫亡，氏励节训子，得入泮。年八十终。”